重九後二日同徐克章登萬花川谷月下傳觴
作者：楊萬里
朝代：宋

paragraphs: 老夫渴急月更急，酒落杯中月先入。
領取青天併入來，和月和天都蘸濕。
天既愛酒自古傳，月不解飲真浪言。
舉杯將月一口吞，舉頭見月猶在天。
老夫大笑問客道，月是一團還兩團。
酒入詩腸風火發，月入詩腸冰雪潑。
一杯未盡詩已成，誦詩向天天亦驚。
焉知萬古一骸骨，酌酒更吞一團月。